CELEX: 32016D2093
Language: bg
Date: 2016-11-29 00:00:00
Title: Решение за изпълнение (ЕС) 2016/2093 на Комисията от 29 ноември 2016 година за дерогация по отношение на датата на прилагане на системата за регистрирани износители за износа от отвъдморските страни и територии

30.11.2016   
            
            
               BG
            
            
               Официален вестник на Европейския съюз
            
            
               L 324/18
            
         РЕШЕНИЕ ЗА ИЗПЪЛНЕНИЕ (ЕС) 2016/2093 НА КОМИСИЯТА
   от 29 ноември 2016 година
   за дерогация по отношение на датата на прилагане на системата за регистрирани износители за износа от отвъдморските страни и територии
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Решение 2013/755/ЕС на Съвета от 25 ноември 2013 г. за асоцииране на отвъдморските страни и територии към Европейския съюз („Решение за отвъдморско асоцииране“) (1), и по-специално член 63 от приложение VI към него,
   като има предвид, че:
   
               (1)
            
            
               В съответствие с приложение VI към Решение 2013/755/ЕС новата процедура за сертифициране на произхода и методите за административно сътрудничество — системата за регистрирани износители (REX) — ще се прилагат от 1 януари 2017 г. Сегашната система за сертифициране и административно сътрудничество се прилага до 31 декември 2016 г.
            
         
               (2)
            
            
               Всички отвъдморски страни и територии (ОСТ), изброени в приложение II към Договора, са изпратили писма до Комисията, в които са заявили, че не са готови да започнат да прилагат REX от 1 януари 2017 г. и искат системата да се прилага от по-късна дата. От всички писма става ясно, че ОСТ ще са в състояние да прилагат системата REX от 1 януари 2020 г.
            
         
               (3)
            
            
               С оглед на тези искания и за да се даде възможност на ОСТ да се подготвят да бъдат в състояние да прилагат системата REX, е целесъобразно на тези ОСТ да се предостави дерогация по отношение на системата за регистрирани износители и да им се позволи да прилагат членове 21—35 и членове 54—56 от приложение VI към Решение 2013/755/ЕС след 1 януари 2017 г.
            
         
               (4)
            
            
               Мерките, предвидени в настоящото решение, са в съответствие със становището на Комитета по Митническия кодекс,
            
         ПРИЕ НАСТОЯЩОТО РЕШЕНИЕ:
   Член 1
   Чрез дерогация от системата за регистрирани износители ОСТ, изброени в приложение II към Договора, могат да продължат да прилагат членове 21—35 и членове 54—56 от приложение VI към Решение 2013/755/ЕС до 31 декември 2019 г.
   Член 2
   Настоящото решение влиза в сила на двадесетия ден след деня на публикуването му в Официален вестник на Европейския съюз.
   
      Съставено в Брюксел на 29 ноември 2016 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 344, 19.12.2013 г., стр. 1.